Thomas Jensen (S), 2013-11-26:
I 2009 afskaffede Venstre, Konservative og Dansk Folkeparti omkostningsgodtgørelsen for virksomheders og fondes udgifter til skattesager, som de vinder mod SKAT i det administrative klagesystem.
I dag har de selv samme tre partier så skiftet mening og fremsætter det her beslutningsforslag sammen med Liberal Alliance om at genindføre den omkostningsgodtgørelse, som de tre partier selv har afskaffet.
I dag mener de tre partier, at deres egen afskaffelse af omkostningsgodtgørelsen er et retssikkerhedsmæssigt problem.
Det står i skærende kontrast til, hvad samtlige VKO-ordførere sagde tilbage i 2009.
Det var hr. Torsten Schack Pedersen fra Venstre, hr. Mikkel Dencker fra Dansk Folkeparti og De Konservatives hr. Mike Legarth.
Ikke én eneste af de tre ordførere nævnte ordet retssikkerhed fra Folketingets talerstol, da man behandlede lovforslag L 202.
Og da den daværende Venstreskatteminister, hr. Kristian Jensen, blev direkte forespurgt af Jyllands-Posten – og det blev så trykt den 23. maj 2009 – sagde han, og jeg citerer: Nej, jeg mener ikke, at man skærer i retssikkerheden.
Citat slut.
Det kan jo undre, at især det tidligere skatteministerparti Venstre først er begyndt at kere sig om borgeres og virksomheders retssikkerhed, efter at partiet er kommet i opposition.
Måske skulle Venstre have koncentreret sig mere om at sikre borgeres og virksomheders retssikkerhed, mens Venstre havde ansvaret i Skatteministeriet og lavede en total omlægning af skattemyndighederne i Danmark.
Og måske skulle Venstre f.eks. have lyttet til alle advarslerne om for høje ejendomsvurderinger, så man kunne have sikret en mere retvisende vurdering.
Det var helt tilbage i 2007, at tidligere skatteminister hr. Kristian Jensen fik det at vide, og samtidig sad de efterfølgende Venstreskatteministre, hr. Troels Lund Poulsen og hr. Peter Christensen, de selv samme oplysninger overhørig.
Og jeg kunne blive ved, når det kommer til Venstres stedmoderlige behandling af retssikkerheden på skatteområdet gennem de 10 år, hvor Venstre havde skatteministerposten.
Det er derfor glædeligt og strengt nødvendigt, at den nuværende skatteminister rydder grundigt op efter Venstres pauvre indsats.
Og jeg har stor tillid til de tiltag, som skatteministeren har foretaget det seneste års tid.
Når det kommer til retssikkerheden, understreger det her beslutningsforslag, at Venstre og de borgerlige partier gerne vil have det til at lyde, som om partierne kerer sig om retssikkerheden, men når man netop kigger tilbage på de sidste 10 år, kan man jo se, at det lader noget tilbage at ønske.
Hvad var det så, Venstre sagde, dengang man fjernede omkostningsgodtgørelsen?
Det skete under meget bombastiske udsagn fra Venstres daværende og faktisk også nuværende skatteordfører, som også i dag er forslagsstiller på det her forslag, nemlig hr. Torsten Schack Pedersen, og jeg citerer fra behandlingen af L 202 tilbage i april 2009
: »... det er gennem afskaffelse af særordninger, regler og undtagelser for erhvervslivet, at vi er med til at sikre en finansiering af lavere skat på arbejde. Dansk erhvervsliv har talt for lavere marginalskatter. Det ønske efterkommer vi, men erhvervslivet må også være med til at betale regningen.«
Særordninger blev det her kaldt af hr. Torsten Schack Pedersen dengang – og i dag kan jeg se, at taletiden er blevet forkortet.